钦定古今图书集成/明伦汇编/闺媛典/第200卷 > 殷怀冲女
## 钦定古今图书集成/明伦汇编/闺媛典/第200卷 > 殷怀冲女

按《苏州府志》：“吴县花园村人，贡士殷怀冲女。七岁丧
母，哀毁如成人。年十六，许字陈元儁，未嫁儁亡，父揣
女性烈，弗使闻，女侦知，即闭阁自经。父救免，仍绝食
求死。兄时伟譬解之，女曰：‘欲我不死，乞请之父，俾我
成服往吊。归缄一室，勿以人道望我’。父虑女往且死，
难之。女叹曰：‘吾敢重亲忧乎’？乃手刲左耳，盛器中，授”
时伟曰：“为我持此往祭。”恸绝而甦。事闻，郡县上牒御
史请旌，女坚辞不欲，日惟坐卧小楼，衣缟素，食藜藿。
尝患危疾，矢不延医，曰：“吾求速死，安用医耶？”阅十年
卒。远近吊者数千人。